Cigánymissziói beszámoló a 2017. évről

Február 4. Cigány missziói nap megtartása a budafoki baptista imaházban 400 cigány részvételével, természetesen evangélikus háttérből jövőkkel is.

Február 13-tól május 15-ig cigánymissziós kurzus az EHE-n, heti előadásokkal, zömében vendégelőadókkal és Győri Dávid Gáborral közösen. A 4 évvel korábban indult tanítás – bizton mondhatom – beérett, ebben az évben általános sikert aratott a több mint 10 fős hallgatóság és a kurzusvezetők szemében is.

Február 19-től 3 teljes vasárnapon át cigány bibliaiskola a Sárszentlőrincen és környékén élő cigányok (és természetesen az érdeklődő magyarok) számára.

Március 16. A Protestáns cigánymissziós fórum tanácskozásán (5 protestáns egyház évek óta tartó áldással kísért együttműködése) részvétel, a Tükör című újságunk éves és az akkor előttünk álló szakmai konferencia tervezése.

Március 27. Az EMMI által létrehozott, az egyházak, társadalmi szervezetek, cigány érdekképviseletek részvételével működő Roma Koordinációs Tanács budapesti tanácskozásán részvétel.

Március 29. A Missziói konzultáció piliscsabai találkozásán részvétel, beszámoló az evangélikus cigánymisszió helyzetéről, megbeszélés a cigánymisszióval foglalkozó lelkészekkel.

Április 1. A Déli-Kerület bonyhádi missziói napjára a Sárszentlőrinc és környéki cigányok vitele.

Április 6. A Baracskai börtönben a Cigányok Világnapja alkalmából megtartott megemlékezésen igei szolgálat a jelenlévő mintegy 200 rab és a meghívott vendégek közösségében.

Április 7. Gyomaendrődön a Cigány Önkormány által szervezett találkozón beszámoló a cigánymisszió fontosságáról és a kibontakozó helyi cigánymisszióról megbeszélés a gyülekezet lelkészével.

Április 8. A Református Egyház Budapesten megtartott országos cigánymissziós napján egyházunk képviselete és igei szolgálat.

Április 25. Protestáns cigánymissziós fórum találkozója Budapesten.

Május 31. Szakmai konferencia a Protestáns cigánymissziós fórum szervezésében a magyarországi Egyházak Ökumenikus Tanácsa székházában. A nap témája Dilemmák és megoldások volt. Kiváló előadók fogadták el a meghívást és sok érdeklődő részvételével zajlott le a nap.

Június 23. A Dunaföldvári Evangélikus Egyházközség gyerektáborában szolgálat – többek között a cigánymisszió bemutatása.

Július 1. Cigányételek bemutatója elnevezésű 10 éve keresztény alapon megtartott kulturális nap levezetése Sárszentlőrincen.

július 2-5. Közös asztal tábor Orosháza-Gyopárosfürdőn. Sok résztvevő jött el, értékes előadások, igehirdetések hangzottak el, változatos programok voltak. A tábor témája Találkozás – búcsúzás volt. Sok áldásban volt részünk.

Július 10-13. Bentlakásos tábor a Sárszentlőrinc és környéki (döntően cigány) gyerekeknek.

Augusztus 29. Protestáns cigánymissziós fórum találkozója Budapesten. Fő téma: a Deák téri templomba, gyülekezeti házba és gimnáziumba a 2018-as cigánymissziós nap alap-tervezése.

Szeptember 23. A Bükön tartott Szélrózsa előkészítőn a Bükre 2018 nyarára tervezett Szélrózsa-találkozóra a cigánymisszió bemutatásának megbeszélése, előkészítése.

Október 6-án a sárszentlőrinci Zsivora György Népfőiskolai Alapítvány nevén működő országos cigánymissziós autó (melyet én vezettem) Bükön egy másik autó hibájából totálkáros karamborral ütközött – így a misszió autó nélkül maradt.

November 4. Cigány imanap – a Rózsák téri Evangélikus Középiskolai Kollégiumban. Témák: A szorult ember imája (Jón 2,1-11), Hálával telt ember imája (1Sám 2,1-10), A szolgálatra kész közösség imája (ApCsel 4,24-30). Ennyi helyről és ennyi résztvevő még nem jött össze, erre az évek óta tartott áldott találkozásra.

November 6. A Roma Koordinációs Tanács ülésén részvétel Budapesten.

November 10. A Protestáns cigánymissziós fórum Deák térre tervezett Cigánymissziói napjának előkészítése a Deák téri gyülekezet és a gimnázium igazgatóinak bevonásával.

November 29. A Roma Koordinációs Tanács egyházi szekciójának megalakuló ülésén részvétel Budapesten.

Január végén Csepregre költöztem a családommal Sárszentlőrincről, onnan visszajártam Sárszentlőrincre hetente 2-3 napra a cigánymisszió folytatására április elejéig. Istennek hála, kiváló utódot sikerült találni, aki áldozatos és hatékony munkát végez Karl Jánosné Csepregi Erzsébet helyi lelkésznővel együttmunkálkodásban.

Augusztus 1-vel Szemerei János püspök úr felkérésére a Csepregi és Szakonyi Egyházközségekben (valamint szórványaikban) vállaltam egy évre Simon Réka lelkésznő helyettesítését. Ezen időt felkészülésnek tekintettem a vasi és soproni egyházmegyékben elindítandó cigánymissziói munka elkezdésére. Ehhez szinte minden helyi és más gyülekezetekben tartott igehirdetést, alkalmat és egyéni kapcsolatteremtést felhasználtam.

Az év közepén megkerestem egyházunk püpökeit azzal a kéréssel, hogy egyházunk gyülekezeteiben az év egy adott vasárnapján – ajánlás formájában – az oratio oecumenica keretében kellene/lehetne imádkozni a cigányokért, egyházunk köztük végzett missziójáért, a kölcsönösen okozott sebek begyógyításáért stb. Ez nem egyszeri alkalom lenne, hanem minden év ugyanazon vasárnapján. A vasárnapra tett javaslatom ez volt: Szenth. ü. u. 17. vas. – Egyek vagyunk Krisztusban! , ill. Szenth. ü. u. 13. vas. – A hit cselekedetek nélkül halott! Lectio: Az irgalmas samaritánus. Az "ima-megemlékezés"-t minden évben előkészítené egy a sajtóban megvalósítandó ráhangoló kampányt. Mivel semmilyen választ nem kaptam – a javaslat valahol elakadhatatott –, erős hiátusérzésem van, bár a kezdeményezés elfogadásában továbbra is reménykedek.

A Tükör című újság-értesítő 5 számának és a Cigánymissziós Módszertani Füzetek következő kiadásának szerkesztése, valamint a cigánymisszió ökumenikus vonalulatának gyakorlása, építése.

Egyházunk cigánymissziót folytató négy gyülekezetében ebben az évben is értékes, áldásos munka folyt, biztató eredmények mutatkoztak. Újabb gyülekezetek cigánymissziós kezdeményezései közül a gyomaendrődiről van tudomásom – ami nem jelenti azt, hogy máshol nem indulhatott…

Mivel dec. 5-én súlyos sérüléssel járó baleset ért, ezért a gyülekezeti munkám mellett a gyakorlati cigánymissziós munkám is felfüggesztődött, de örömhírként megoszthatom, hogy eddig 4 gyülekezetből érkezett konkrét cigánymissziós szolgálat indítására kérés, ill. a meglévő erősítésére.

Időközben próbáltam – a korlátozott, ám a felépülésemmel szélesedő lehetőségeim figyelembevételével – az evangélikus országos cigánymisszió és a Protestáns cigánymissziós fórum munkájában részt venni.

Remélem, belátható időn belül megkapom a lehetőséget az Úrtól a cigánymissziós szolgálatom teljes betöltéséhez.

Bakay Péter

cigánymissziói referens